CELEX: 62010TN0154
Language: mt
Date: 2010-04-02 00:00:00
Title: Kawża T-154/10: Rikors ippreżentat fit- 2 ta’ April 2010 — Franza vs Il-Kummissjoni

19.6.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 161/43
            
         
      Rikors ippreżentat fit-2 ta’ April 2010 — Franza vs Il-Kummissjoni
      (Kawża T-154/10)
      (2010/C 161/69)
      Lingwa tal-kawża: il-Franċiż
      
         Partijiet
      
      
         Rikorrenti: Ir-Repubblika Franċiża (rappreżentanti: E. Belliard, G. de Bergues, B. Beaupère-Manokha u J. Gstalter, aġenti)
      
         Konvenuta: Il-Kummissjoni Ewropea
      
         Talbiet tar-rikorrenti
      
      
                  —
               
               
                  tannulla d-deċiżjoni kkontestata fl-intier tagħha;
               
            
                  —
               
               
                  tikkundanna lill-Kummissjoni għall-ispejjeż.
               
            
         Motivi u argumenti prinċipali
      
      Permezz ta’ dan ir-rikors, ir-rikorrenti titlob l-annullament tad-Deċiżjoni C(2010) 133 finali tal-Kummissjoni, tas-26 ta’ Jannar 2010, li tiddikjara bħala għanuna mill-Istat inkompatibbli mas-suq intern il-garanzija impliċita illimitata favur La Poste li tirriżulta mid-dispożizzjonijiet tad-dritt Franċiż dwar il-konsegwenzi legali tal-istatus tagħha ta’ persuna ġuridika rregolata mid-dritt pubbliku, assimilata ma’ entità pubblika ta’ natura industrijali u kummerċjali (Għajnuna mill-Istat Nru C 56/2007 [ex E 15/2005]).
      Insostenn tar-rikors tagħha, ir-rikorrenti tressaq tliet motivi bbażati:
      
                  —
               
               
                  fuq żball ta’ liġi, inkwantu l-Kummissjoni ma stabbilixxietx kif mitlub mil-liġi l-eżistenza ta’ għajnuna mill-Istat. Fil-fatt, il-Kummissjoni ma osservatx ir-regoli li jirregolaw il-prova fil-qasam tal-għajnuna mill-Istat kemm fir-rigward tal-oneru tal-prova kif ukoll fuq il-livell tal-prova;
               
            
                  —
               
               
                  fuq żbalji ta’ fatt u ta’ liġi, inkwantu l-Kummissjoni kienet ikkonstatat l-eżistenza ta’ garanzija impliċita illimitata favur La Poste;
               
            
                  —
               
               
                  fuq ksur tal-kunċett ta’ vantaġġ fis-sens tal-Artikolu 107(1) TFUE. Fil-fatt, minn naħa, il-Kummissjoni kienet żbaljatament ikkonkludiet li l-eżistenza ta’ garanzija kienet toħloq vantaġġ favur La Poste u, min-naħa l-oħra, il-Kummissjoni kienet żbaljatament ikkunsidrat li l-evalwazzjoni pożittiva ta’ La Poste kienet dovuta għall-eżistenza tal-allegata garanzija.